**Pædagogik & Idegrundlag**

Vores institution skal være et sted, hvor der er tid og rum til at lege, dvæle ved tingene, tid til omsorg og respekt for børns lege. Vores opgave er at se, hvad der er børnenes behov og ønsker og så støtte dem i det. Vi skal naturligvis også give dem mange udfordringer og oplevelser, men med stor respekt for børnenes egne ideer.   
  
Det er processen frem for produktet der er primært for os i vores daglige arbejde. Et flot maleri, en tegning, en tur i ZOO, skov, strand, m.m. er til at forstå - så har vi jo lavet noget med børnene. Men hvad er en tur til ZOO værd, hvis børnene hellere ville lege med Lego den dag, eller hvis tonen og omgangsformen mellem børn og pædagoger mangler nærhed, indlevelse og forståelse.   
  
Kort fortalt vil vi i Krudtuglen gerne kendes på, at vi lægger vægt på omsorgen i børnegruppen, samt omsorgen for det enkelte barns fysiske og psykiske udvikling. Det skal være den røde tråd i vores daglige arbejde. Ligeledes er det særdeles vigtigt at lære børnene sociale adfærdsregler, således at de som voksne ved hvad indlevelse og ansvarsfølelse overfor andre mennesker og ting er. Ved at gøre omsorgen, den synlige såvel som den usynlige, til omdrejningspunktet i vores pædagogiske arbejde, styrker vi børnenes sociale kompetencer.   
  
Vores idegrundlag går vi ikke på kompromis med, men er hele tiden i fokus. Vi er selvfølgelig bevidste om de dage hvor ressourcerne er små, men vores idegrundlag handler ikke altid om hænder, ture, tid og penge, men om livs- og menneskesyn.